open-index/open-wikipedia-markdown huggingface dataset:
Martin Mutumba

**Martin Mutumba** (s. 15. kesäkuuta 1985) on ruotsalainen jalkapalloilija, joka edustaa Superettanissa pelaavaa Väsby Unitedia. 177 senttimetriä pitkän Mutumban pelipaikka on hyökkääjä.

Mutumban ensimmäinen seura oli Vasalands IK, jonka juniorijoukkueesta hän siirtyi AIK:hon vuonna 1999. Kuuden AIK-kauden aikana hän sai kuitenkin peliaikaa vain kymmenen ottelun verran, ja siirtyi Suomeen, FC Interiin, vuonna 2005. Ensimmäisellä Suomen kaudellaan hän pelasi 16 liigaottelua ja teki niissä kaksi maalia. Toisella kaudella Mutumba sai enemmän vastuuta liigan häntäpäässä taistellessa Interissä. Tehot eivät kuitenkaan parantuneet. Mutumba teki yhden maalin 17 ottelussa. Kaudella 2007 Mutumba teki neljä liigamaalia 25 ottelussa. Maaleista kolme hän teki kotiottelussa FF Jaroa vastaan. Kauden päättymisen jälkeen Mutumba etsi uutta seuraa ollen espanjalaisen huippuseura Deportivo de La Coruñan, Hibernianin ja AIK:n testissä.  Loppujen lopuksi uusi seura löytyi Ruotsin Superettanin Väsby Unitedista.

Mutumba on pelannut Ruotsin juniorimaajoukkueissa 11 ottelua.

## Lähteet

## Aiheesta muualla
*Mutumba Inter Turun sivuilla 
*Mutumba Veikkausliigan sivuilla
Jaakko Kailajärvi

**Jaakko Rafael Kailajärvi** (s. 1. heinäkuuta 1941 Tampere) on suomalainen entinen painonnostaja.

Kailajärvi oli ensimmäinen suomalainen painonnostaja, joka teki maailmanennätyksen. Hän nosti 1. heinäkuuta 1962 tempauksessa 143,5 kg ja paransi 82,5 kg:n sarjan maailmanennätystä 1,0 kilogrammalla. Myöhemmin saman vuoden syksyllä hän paransi ennätystä 146,5 kilogrammaan. Kailajärvi osallistui uransa aikana neljiin olympiakisoihin, mutta olympiamitaleita hän ei saavuttanut. Sijoitukset olivat Tokiossa 1964 yhdeksäs (82,5 kg:n sarja), Méxicossa 1968 viides (90 kg:n sarja) ja Münchenissä 1972 kahdeksas (90 kg:n sarja). Montréalissa 1976 hän jätti urakkansa kesken. MM-kisoissa hän voitti 90 kg:n painoluokassa tempauksen hopeaa Münchenin olympialaisten yhteydessä 1972 ja pronssia Manilassa 1974.

EM-kisoissa Kailajärvi voitti 90 kg:n sarjassa tempauksen Euroopan mestaruuden vuonna 1968. Lisäksi hän voitti vuonna 1962 yhteistuloksen pronssia sekä 1972 tempauksen hopeaa ja työnnön pronssia. Pohjoismaiden mestaruuksia hän voitti neljä vuosina 1962–1975 ja Suomen mestaruuksia yhdeksän vuosina 1960–1976. Hän teki uransa aikana yhteensä 27 SE-tulosta.

Tampereen Kisaveikkoja ja Tampereen Pyrintöä urallaan edustanut Kailajärvi on toiminut Suomen Painonnostoliiton päävalmentajana vuosina 1976–1992 sekä johtokunnan jäsenenä toistakymmentä vuotta. Hänen veljistään Jouni ja Jorma Kailajärvi ovat myös menestyneet painonnostajina. Pro Urheilu-palkinnon Kailajärvi sai vuonna 2009.

Nykyään Kailajärvi on jääkiekkojoukkue Tapparan fysiikka- ja voimavalmentaja. Hän on toiminut tehtävässä yli 20 vuotta, 1990-luvulta lähtien.

## Lähteet
* 
* *Kilpakenttien sankarit*, Tammi 1992, s. 106–107

### Viitteet
Ähtärin eläinpuiston rautatie

**Ähtärin eläinpuiston rautatie** oli kapearaiteinen rautatie, joka yhdisti toisiinsa Ähtärin eläinpuiston sekä Kotieläinpuiston. Sen raideleveys oli 600 millimetriä, ja rata avattiin liikenteelle 1980-luvun alussa. Liikennettä hoidettiin muutaman veturin ja vaunun voimin. Liikennepaikkoja noin kahden kilometrin mittaisella radalla oli kolme: Eläinpuistossa, Moksun kotieläinpuistossa ja pysäköintialueella. Ratalinja oli ns. *point–to–loop*-rata, eli radan toisessa päässä oli pieni kolmiraiteinen ratapiha ja toisessa päässä paluusilmukka.

Radan liikenne ei kuitenkaan ollut kovin kannattavaa, ja 1990-luvun lopulla liikenne väheni. Kesällä 1999 rautatiellä ei liikennöity lainkaan, ja toiminta loppui kokonaan vuonna 2002. Tämän jälkeen rata katkaistiin Seikkailumaan pysäköintialueen kohdalta, ja rata kalustoineen pantiin myyntiin.

Vuonna 2005 närpiöläinen Robert Sand hankki omistukseensa rautatien raidemateriaalin, ja rautatie purettiin lopullisesti. Raidemateriaali siirrettiin maantiekuljetuksena Närpiön Pirttikylään Sandin maatilalle, johon Sand oli rakentamassa yksityistä kapearaiteista rautatietä. Vuonna 2008 Sand hankki omistukseensa myös Ähtärin liikkuvan kaluston. Uusi Robert Sands Järnväg eli RSJ valmistui vielä saman vuoden aikana Närpiöön.

## Kalusto
Moottorivetureita oli kolme:
* entinen Vapon Kurjennevan turveradalla palvellut Move1 (49/1947, 0-4-0dm)
* Jokioisten Museorautatieltä lainaksi saatu entinen Aitonevan turvesuon radan Pedershaab (381/1943, 0-4-0dm)
* Piimassat Ky:n Komun radalta saatu Diema DL 6/3 3049.

Viimeksi mainittua käytettiin varaveturina ja joskus satunnaisesti vaihtotyöhön. Vetureihin asennettiin höyryveturia muistuttava erillinen ulkokuori.

Pedershaab-veturi palautettiin Jokioisten Museorautatielle ja varastoitiin. Veturiin Ähtärissä lisätty ja sen mukana Museorautatien omistukseen tullut höyryveturia matkinut lisäkuori luovutettiin eräälle harrastajalle samaan tarkoitukseen. Veturi on kuorta poistettaessa tullutta muutamaa sähkövikaa ja perushuoltoa vaille ajokuntoinen. Radan vaunut sijoitettiin muutamaksi vuodeksi leikkimökeiksi eläinpuiston alueelle.

Talvella 2010 koko Ähtärin eläinpuiston rautatien alkuperäinen oma kalusto on Robert Sandin hallussa, vain Jokioisten museorautatieltä lainattu Haukkasuon Pedershaab oli pitkään Humppilassa. Nykyisin (2014) veturi on kunnostettu ajokuntoon ja siirretty Aitonevan turvetuotantomuseoon jonne ollaan rakentamassa museorataa.

## Lähteet

## Aiheesta muualla
* Vaunut.org: kuva Ähtärin kapearaiteisen rautatien junasta
* Vaunut.org: kuvasarja vuosilta 1981–1986
* Resiina-lehti 3/87, s. 25
Vålerengens IF

**Vålerengens Idrettsforening** (lyh. *VIF*) on urheiluseura Norjassa Oslon Vålerengassa. Seuran eri lajijaostot järjestävät toimintaa jalkapallossa, jääkiekossa, koripallossa, käsipallossa, amerikkalaisessa jalkapallossa, salibandyssä ja hiihdossa. Vålerengens IF perustettiin vuonna 1913 ja sillä oli vuonna 2016 noin 3&nbsp;590 jäsentä.

## Lajijaostot
* Jalkapallo: Vålerenga Fotball
* Jääkiekko: Vålerenga Ishockey
* Koripallo: Vålerenga Basket
* Käsipallo: Vålerenga Håndball
* Amerikkalainen jalkapallo: Vålerenga Amerikansk Fotball
* Salibandy: Vålerenga Innebandy
* Hiihto: Vålerenga Ski

## Lähteet
Piirrosanimaatio

**Piirrosanimaatio** on tekniikka, jossa nopeasti peräkkäin esitetyt yksittäiset piirroskuvat näyttävät muodostavan liikkuvan kuvan. Animaation historiassa piirrosanimaatio oli suosituin menetelmä ennen tietokoneanimaation yleistymistä. 

Piirrosanimaatiossa jokainen kuva piirretään erikseen. Tavallisesti piirrosanimaatiossa näytetään 12 piirrosta sekunnissa, kun kuvataajuus on 24 kuvaa sekunnissa eli jokaista piirrosta kuvataan kahden ruudun verran.

## Animaation tuotantoprosessi

### Storyboard-vaihe
Useimpien piirrosanimaatioiden suunnittelu aloitetaan luonnoksilla, niin sanotulla storyboardilla, jossa kunkin kohtauksen tapahtumat näytetään sarjakuvan tapaan yksittäisillä kuvilla ja teksteillä. Tämä antaa animaatioryhmälle aikaa miettiä juonen ja animaation toimimista kohtauksessa. Storyboardeja hiotaan ja niistä tehdään useita versioita ennen kuin ryhdytään tekemään varsinaista animaatiota.

### Äänitys
Monissa animaatioelokuvissa hahmojen puheäänet äänitetään nykyisin etukäteen, sillä animaatio on silloin helpompi synkronoida näyttelijöiden puheen mukaan. Repliikit voidaan kuitenkin myös jälkiäänittää, ja tämä tapa on yleensä käytössä Japanissa.

### Animaatio
Animaation piirrosten piirtäminen on koko tuotannon työläin vaihe. Perinteisessä piirrosanimaatiossa pääanimaattori piirtää liikkeen päävaiheet, ja muut animaattorit täydentävät liikkeen tekemällä väliin jäävät piirrokset. Joskus jokaisella tärkeimmällä hahmolla on oma pääanimaattorinsa tai kokonainen animaattorien ryhmä.

### Kuvaus
Kuvausvaiheessa piirrokset kuvataan filmille tai videolle. Jos on kysymyksessä kalvoanimaatio, yhdistetään taustat ja kalvoille piirretyt hahmot ja esineet kuvaamalla ne monitasokameralla. 

### Jälkituotanto
Jälkituotannossa elokuva leikataan ja kuvamateriaali ja ääniraidat yhdistetään.
Likvidus

**Likvidus** on kemiassa, fysiikassa ja materiaalitieteissä tasapainopiirroksen viiva (tai taso), jonka yläpuolella (lämpötila korkeampi) aine on kokonaan nestemäisessä muodossa. Likvidus on käyrä binäärisessä tasapainopiirroksessa, jonka Y-akselina on lämpötila ja X-akselina kahden aineen pitoisuudet. Ternääristen seosten tasapainopiirrokset esitetään kolmiulotteisina. Näillä esiintyy vastaavasti likviduspintoja.

Likviduksen ja soliduksen väliin jää aukko muilla kuin kiinteän sulamispisteen omaavilla puhtailla aineilla. Likviduksen ja soliduksen väliin jäävässä lämpötila-koostumusalueessa sulan faasin rinnalla esiintyy kiinteää faasia.

Sulan aineseoksen jäähtymisessä jähmettyminen alkaa likviduksen alapuolella ja aine on kokonaan kiinteässä muodossa soliduslämpötilaan tultaessa. Todellisuudessa jähmettyminen alkaa tasapainotilanteesta poiketen sitä alemmassa lämpötilassa, mitä nopeampi jäähtymisnopeus on.
Solidus (faasimuutokset)

Kemiassa, fysiikassa ja materiaalitieteissä **solidus** on faasidiagrammin viiva, jonka alapuolella (lämpötila matalampi) aineen kiinteä faasi on stabiili. Solidusviiva voi olla joko suora tai käyrä. Solidusta käytetään useimmiten binäärisissä systeemeissä kuten kiinteissä liuoksissa ja metalliseoksissa.

Solidusta käytetään yleensä siirtymälämpötilojen yhteydessä. Solidus ja likvidus eivät välttämättä ole sama viiva, vaan niiden väliin voi jäädä aukko: niin sanottu puuroalue. Viivojen välisellä alueella aine ei ole stabiili kiinteänä eikä nesteenä. Tällöin aineen eräät komponentit ovat yleensä kiinteässä ja toiset sulassa tilassa.
Ristikoe

**Sopivuus-** eli **ristikoe** on verikoe, jolla todetaan, ettei verenluovutuksessa saajan veriseerumissa ole luovuttajan punasoluja tuhoavia vasta-aineita. Sopivuuskokeessa käytetään agglutinaatio- ja Coombsin tekniikkaa.

Coombsin kokeen kehittivät toisen maailmansodan aikana R. Coombs, R. Race ja A. Mourant.
Prince Otoo

**Prince Kwesi Otoo** (s. 4. tammikuuta 1985 Mankessim, Ghana) on entinen suomalainen jalkapalloilija. Hän oli pelipaikaltaan keskikenttäpelaaja. Ghanalaissyntyinen Otoo muutti Suomeen 10-vuotiaana.

Otoo pelasi FC Interin edustusjoukkueessa ensimmäisen kerran jo kaudella 2002, jolloin hän pelasi yhden Veikkausliiga-ottelun. Sen jälkeen peliaikaa kuitenkin tuli vain Ykkösessä reservijoukkue VG-62:n riveissä, kunnes hän teki vuonna 2005 läpimurtonsa pelaten 24 liigaottelua ja tehden niissä kaksi maalia. Urallaan Otoo pelasi kaikkiaan 44 liigaottelussa, joissa hän teki kaksi maalia.

## Lähteet
Hagar

**Hagar** (, ) oli Raamatun Vanhan testamentin ensimmäisessä Mooseksen kirjassa kuvattu henkilö. Hän on Abrahamin vaimon Saaran egyptiläinen orjatar. Saara ei voinut enää tulla raskaaksi, joten hän antoi Hagarin miehelleen sivuvaimoksi.

Hagar tuli raskaaksi ja alkoi ylenkatsoa Saaraa, jonka luota tämä pakeni. Kertomuksen mukaan enkeli saa Hagarin palaamaan ja synnyttämään Abrahamille Ismael-pojan. Ismaelin syntymän aikaan Abrahamin kerrotaan olleen 86-vuotias. Saaran saatua myöhäisellä iällä oman pojan Iisakin sanoi hän Abrahamille "Aja pois tuo orjatar ja hänen poikansa. Orjattaren poika ei saa periä yhdessä minun poikani Iisakin kanssa". Ja Abraham ajoi Hagarin ja tämän pojan leivän ja vesileilin kera Beerseban erämaahan.

## Hagar islamissa
Hagarilla on islamissa paljon tärkeämpi rooli kuin juutalaisuudessa tai kristinuskossa. Islamiuskossa katsotaan, että arabit polveutuvat Hagarin pojasta Ismaelista. Nämä seurasivat Abrahamia, joka vaelsi Arabian autiomaassa sijaitsevaan laaksoon ja rakensi sinne - tai rakensi uudelleen - Kaaban temppelin.   Islamissa katsotaan myös, että Abraham ei edustanut juutalaisuutta, vaan hän oli monoteismiin uskova *hanif,* ja todellisuudessa muslimi. 

R. M. Kerr on esittänyt teorian, jonka mukaan kreikkalaiset kutsuivat Syyrian arabeja "hagareeneiksi" eli kaupunkilaisiksi, ja arabit ottivat tämän nimityksen käyttöönsä yhdistäen sanan virheellisesti Abrahamin jalkavaimoon Hagariin, josta he sitten katsoivat polveutuvansa.  Reynoldsin mukaan 300-luvulta alkaen Syyrian arabit olivat jo omaksuneet kristityiltä saamansa nimityksen "ismaeliitit", ja alkoivat sen mukaisesti pitää itseään "Abrahamin lapsina". Asia muuttui entistä ilmeisemmäksi, kun Koraanissa profeetta Abraham esiintyy peräti 98 kertaa.

## Lähteet
* 
* 

### Viitteet
Solidus (täsmennyssivu)

**Solidus** tarkoittaa seuraavia asioita:

* solidus, faasimuutoksiin liittyvä termi kemiassa, fysiikassa ja materiaalitieteissä
* solidus, kolikko antiikin Roomassa
* Solidus Snake, hahmo pelissä *[[Metal Gear Solid 2: Sons of Liberty]]*.
Asahi Shimbun

**Asahi Shimbun** () on yksi Japanin kolmesta johtavasta sanomalehdestä. Sen levikki oli 4,68 miljoonaa kappaletta vuonna 2021, jolloin se oli Japanin toiseksi suurin *[[Yomiuri shimbun]]in* jälkeen.

*Asahi Shimbun* on liitossa *[[International Herald Tribune]]n* kanssa, joka on puolestaan kytkeytynyt *[[New York Times]]iin*. Ne julkaisevat yhdessä englanninkielistä iltapäivälehteä *The Asahi Shimbun*. 

Lehti on ilmestynyt 25. tammikuuta 1879 alkaen. Se perustettiin Osakassa, ja oli Murayaman sekä Uenon perheiden käsissä aina vuoteen 1881 asti. Osakan lisäksi lehdellä on nykyään toimipaikkoja myös Tokiossa, Seibussa, Nagoyassa, Hokkaidossa ja Fukuokassa. Kahden tärkeimmän kilpailijansa, Yomiurin ja Mainichin, tavoin myös Asashi painottaa uutisoinnissaan ulkomaan uutisia enemmän kuin vastaavassa markkina-asemassa olevat länsimaalaiset lehdet.

Poliittiselta sitoutuneisuudeltaan *Asashi Shimbunia* on luonnehdittu keskusta-vasemmistolaiseksi. Lehden lukijakunta painottuu ylä- ja keskiluokkaan. Vuonna 2024 julkaistun kyselyn mukaan 44 % japanilaisista pitää Asashi Shimbunia luotettavana ja 20 % ei.

## Lähteet

## Aiheesta muualla

* Lehden kotisivut 
* Lehden kotisivut
Haakon

**Haakon** on miehen etunimi, skandinaavisen Håkan-nimen norjalainen mukaelma. Nimi on ollut useilla Norjan kuninkailla ja prinsseillä, keskialalla joskus Ruotsinkin kuninkailla. Nykyisin nimestä esiintyy myös kirjoitusasu Håkon.  

Suomessa nimi Haakon on vuoden 2019 loppuun mennessä annettu 194 henkilölle, muunnos Håkon noin 40:lle.

## Tunnettuja Haakoneja ja Håkoneja

### Norjan hallitsijoita ja kruununprinssejä
*Haakon I, *Haakon Hyvä*, *Haakon Aldasteninkasvatti*, Norjan kuningas 934–961
*Haakon Sigurdinpoika, *Haakon Jaarli*, Norjan hallitsija 970–995
*Haakon Eerikinpoika, Norjan jaarli 1014–1929
*Haakon Maununpoika, Norjan kuningas 1093–1094
*Haakon Harteikas, Norjan kuningas 1157–1162
*Haakon III Sverrenpoika, Norjan kuningas 1202–1204
*Haakon Hullu, norjalainen jaarli, Norjan sijaishallitsija 1214
*Haakon IV Haakoninpoika, *Haakon Vanha*, Norjan kuningas 1217–1263
*Haakon Haakoninpoika nuorempi, *Haakon Nuori*, Haakon Vanhan kanssahallitsija 1240–1257
*Haakon V Maununpoika, *Haakon Pitkäsääri*, Norjan kuningas 1299–1319
*Haakon VI Maununpoika, Norjan kuningas 1343–1380, vuodesta 1362 lähtien myös Ruotsin kuningas
*Haakon VII, Norjan kuningas 1905–1957
*Prinssi Haakon (s. 1973), Norjan kruununprinssi

### Ruotsin hallitsijoita

*Haakon Punainen, Ruotsin kuningas noin 1070–1079
*Haakon Maununpoika, Ruotsin kuningas 1362–1380, myös Norjan kuningas

### Muita

* Håkon Barfod (1926–2013), norjalainen purjehtija ja olympiavoittaja
* Håkon Brusveen (1927–2021), norjalainen maastohiihtäjä ja olympiavoittaja
* Haakon Bruun-Hanssen (s. 1960), norjalainen amiraali, Norjan puolustusvoimien komentaja 2013–2020
* Haakon Ditlef Lowzow (1854–1915), norjalainen everstiluutnantti ja puolustusministeri
* Håkon Endreson (1891–1970), norjalainen voimistelija
* Håkon Five (1880–1944), norjalainen poliitikko ja ministeri
* Haakon Hauan (1871–1961), norjalainen kemian insinööri, ministeri ja pääkonsuli
* Håkon Kyllingmark (1915–2003), norjalainen upseeri, poliitikko ja ministeri
* Haakon Lie (1905–2009), norjalainen poliitikko ja ministeri
* Haakon Lindén (1891–1939), suomalainen arkkitehti
* Haakon Pedersen (1959–2023), norjalainen laulaja ja musiikinopettaja
* Haakon Shetelig (1877–1955), norjalainen arkeologi ja professori
* Haakon Sörvik (1886–1970), ruotsalainen voimistelija ja olympiavoittaja
* Haakon Tranberg (1917–1991), norjalainen pikajuoksija
* Håkon Jarvis Westergård (s. 1992), norjalainen suunnistaja

## Lähteet
Haapavesi (täsmennyssivu)

**Haapavesi** voi tarkoittaa ainakin seuraavia asioita:

*Haapavesi, kaupunki Pohjois-Pohjanmaan maakunnassa
*Haapavesi, Haapavedellä ilmestyvä sanomalehti
*Haapavesi, järvi Ruokolahdella
*Haapavesi, Saimaan osa Savonlinnassa
*4066 Haapavesi, asteroidi

## Katso myös
* Haapajärvi
* Haapalampi
* Haapalammi
Grigori Grabovoi

**Grigori Petrovitš Grabovoi** (; s. 14. marraskuuta 1963 Kazakstan) on venäläinen maagi, joka on harjoittanut magiaa Boris Jeltsinin ajoilta lähtien. Hänet pidätettiin huijauksesta epäiltynä 5. huhtikuuta 2006.

Grabovoi pyrki Venäjän presidentiksi vuoden 2004 vaaleissa. Hänet pidätettiin, kun hän lupasi elvyttää henkiin Beslanin koulukaappauksessa kuolleita lapsia hintaan 39&nbsp;500 ruplaa jokaisesta henkiinheräämisestä. Maksu oli symbolinen, ja sitä tarvittiin, koska Grabovoin mukaan raha on energian korkein keskittymä. Hänet tuomittiin heinäkuussa 2008 11 vuoden vankeuteen.

Maaliskuussa 2008 sanomalehti *[[Novaja Gazeta]]* kertoi, että Grabovoilla ja hänen Drugg-järjestöllään oli tukijoita korkeissa poliittisissa asemissa ja hänen pidättämiseensä pyydettiin lupaa itse presidentti Vladimir Putinilta.

## Lähteet
Lyn Fotball

**Lyn Fotball** on oslolaisen Ski- og Fotballklubben Lyn -urheiluseuran jalkapallojaoston  Lyn Fotballin miesten edustusjoukkue, joka pelaa maan pääsarjassa Tippeligaenissa. Se oli vuonna 1902 eräs Norjan jalkapalloliiton perustajaseuroista. Joukkue on voittanut Norjan mestaruuden kaksi kertaa ja cup-mestaruuden yhdeksän kertaa. Kotiottelunsa Lyn pelaa Oslon Ullevaal stadionilla, mistä se omistaa noin 13 % osuuden.

Kaudella 2009 talousvaikeuksista kärsinyt seura putosi Tippeligaenista. Joulukuussa 2009 seura ajautui konkurssiin ja sen tulevaisuus on epävarma. Sen paikan Adeccoligaenissa otti Hamarkameratene, joka putosi kolmannelle sarjatasolle kauden 2009 päätteeksi. 

## Saavutukset
* Norjan mestaruus 1964, 1968
* Norjan Cupin voitto 1908, 1909, 1910, 1911, 1945, 1946, 1967, 1968

## Lähteet

## Aiheesta muualla

* Virallinen sivu
* Kannattajien sivu
Moottoripyöräilyn Grand Prix -kausi 1966

**MotoGP-kausi [[1966]]** oli historian 18. MotoGP-kausi. Kautena kilpailtiin mestaruudesta viidessä eri luokassa: 500-, 350-, 350-, 125- ja 50-kuutioisissa. Juuri tällä kaudella alkoi italialaisen Giacomo Agostinin huikea seitsemän peräkkäisen mestaruuden putki 500-kuutioisissa.

## Kilpailut ja voittajat

## Loppupisteet
### Pistejärjestelmä

### 500cc

### 350cc

### 250cc

## Lähteet
*Vuoden 1966 MotoGP-kauden tilastot (aukeaa 500-kuutioisten loppupisteiden kohdalta)
Olmi

**Olmi** (*Proteus anguinus*) on sokea salamanteri, joka elää Dinaaristen Alppien karstimaiden maanalaisissa vesistöissä ja järvissä. Sitä tavataan Sloveniassa, Kroatiassa ja Bosnia ja Hertsegovinassa. Olmin pituus on 25–30 senttimetriä. Sen ruumis on pitkulainen ja raajat ovat heikosti kehittyneet. Eturaajoissa on kolme sormea ja takaraajoissa kaksi varvasta. Olmilla on kolme ulkoista kidusparia, ja sen kidukset ovat punaiset. Väriltään se on valkeankeltainen, mutta se tummenee auringonvalossa. Olmin ruokavalioon kuuluvat kaikki pienet eläimet, jotka ovat ajautuneet ulkoa virran mukana, kuten esimerkiksi madot ja pienet äyriäiset. Yleensä olmi synnyttää eläviä poikasia, mutta yli 15 asteen lämmössä se voi myös munia. Vesien saastuminen ja keräilijöiden toimet ovat vähentäneet lajin kantaa. Olmi on sukunsa ainut laji.

Kansainvälinen luonnonsuojeluliitto IUCN on luokitellut olmin vaarantuneeksi lajiksi.

## Lähteet

## Aiheesta muualla
*ITIS: Proteus anguinus
Granma (provinssi)

**Granma** on yksi Kuuban 15 provinssista. Sen pääkaupunki on Bayamo. Muita kaupunkeja ovat Manzanillo ja Pilón. Seutu on vuoristoista: Sierra Maestran korkein huippu on Pico Turquino (1972&nbsp;m).

Vuoden 2012 laskennassa provinssissa oli 834&nbsp;380 asukasta, arvio vuodelle 2015 on noin 835&nbsp;000.

Fidel Castron voitettua Kuuban sisällissodan ja vakiinnutettua valtansa tuli tarve ikonisoida kapinan alussa käytetty Granma-laiva lohkaisemalla osa entistä Orienten provinssia omakseen. Vuoden 1976 uudistuksessa aiempi nimitys hävisi kartalta kokonaan. Orienten alue kuuluu nykyään Santiago de Cuban provinssiin. 

Alue yhdistetään lähtemättömästi Fidel Castron johtamaan Kuuban vallankumoukseen. Castron sodanaikainen tukikohta *la Plata* sijaitsee täällä.

## Kunnat
* Bartolomé Masó
* Bayamo
* Buey Arriba
* Campechuela
* Cauto Cristo
* Guisa
* Jiguaní
* Manzanillo
* Media Luna
* Niquero
* Pilón
* Río Cauto
* Yara

## Katso myös
* Kuuban vallankumous

## Lähteet
Värialkanna

**Värialkanna** eli **alkanna** (*Alkanna tinctoria*) on värjäykseen käytettävä kasvi. Se kasvaa luonnonvaraisena Välimeren ympäristössä sekä Unkarissa ja Turkissa. Sitä myös viljellään värjäystarkoitukseen.

Alkanna on noin 30&nbsp;cm korkea pieni pensas tai varpu, jonka lehdet ovat karhean nukan peitossa.

Alkannan juurista tehdään väriainetta alkanniini, jota on käytetty laajasti sekä tekstiilien että muun muassa puun, rasvojen ja elintarvikkeiden värjäämiseen.

## Lähteet
Hedelmöitys

**Hedelmöitys** tarkoittaa sukusolujen yhdistymistä, jossa uusi yksilö saa alkunsa. Eläimillä kyseessä on munasolun ja siittiön yhdistyminen, joko naaraan kehon sisällä tai ulkopuolella. Uuden yksilön kehittymisprosessia kutsutaan lisääntymiseksi. 

## Hedelmöittyminen ihmisillä

Ihmisillä hedelmöitys tapahtuu yleensä munanjohtimen yläpäässä sijaitsevassa ampullassa. Siemensyöksyssä eli ejakulaatiossa emättimeen vapautuu jopa satoja miljoonia siittiöitä, mutta tyypillisesti vain muutama sata niistä saavuttaa ampullan. Siittiöt etenevät emättimestä kohtuun ja sieltä munanjohtimiin. Kohdunkaulan ja kohdun sileiden lihasten liikkeet avustavat niiden etenemistä. Ampullassa siittiöt säilyvät hedelmöittämiskykyisinä yhdestä kolmeen päivään. Hedelmöitys on mahdollinen mikäli ne tänä aikana kohtaavat munasarjasta irronneen munasolun.  

### Kapasitaatio
Ihmisen siittiöt eivät kykene hedelmöittämään munasolua välittömästi ejakulaation jälkeen, vaan niiden on ensin läpikäytävä kapasitaatio, joka tapahtuu siittiön ollessa naisen sukupuoliteiden sisällä. Kapasitaation aikana siittiön solukalvosta, tuman kohdalla olevalta alueelta, poistuu glykoproteiinivaippa ja sytoplasman proteiineja. Kapasitaation läpikäynyt siittiö pääsee vapaasti korona radiatan läpi.

### Akrosomireaktio ja zona pellucidan läpäiseminen
Akrosomireaktio tapahtuu sen jälkeen kun siittiö on kiinnittynyt munasolua ympäröivään zona pellucidaan. Reaktiossa siittiön akrosomista vapautuu entsyymejä, jotka auttavat sitä läpäisemään zona pellucidan, kuten akrosiinia ja trypsiinin kaltaisia aineita. Siittiön pään läpäistessä zona pellucidan sen solukalvo pääsee kosketuksiin munasolun solukalvon kanssa.

### Munasolun ja siittiön solukalvojen sulautuminen
Siittiön ja munasolun solukalvojen yhdistymisen aloittavat munasolun tuottamat integriinit ja niiden ligandit, siittiön tuottamat disintegriinit. Sitä seuraa siittiön ja munasolun solukalvojen yhdistyminen. Kun siittiö on päässyt munasolun sisälle tapahtuu kolme muutosta munasolun toiminnassa:

*Munasolun solukalvo muuttuu siten, että se ei enää sido siittiöitä, eikä salli siittiöiden läpäistä solukalvoaan. Tällä ehkäistään polyspermiaa, eli usean siittiön pääsyä munasolun sisälle.
*Munasolu aloittaa sen toisen meioottisen jakautumisen välittömästi siittiön päästyä munasolun sisään.
*Munasolun aineenvaidunta kiihtyy, minkä ajatellaan olevan siittiön mukanaan tuoman aktivaattorin käynnistämä.

### Tsygootin muodostuminen
Munasolun sisään päästyään siittiö liikkuu kohti munasolun prenukleusta, siittiön pronukleus kasvaa, sen häntä irtoaa ja tuhoutuu. Sekä munasolun että siittiön pronukleuksien kasvaessa tapahtuu molemmissa DNA:n replikaatio. Sen jälkeen ne sulautuvat yhteen ja muodostavat hedelmöityneen munasolun, eli tsygootin.

## Lähteet

## Aiheesta muualla
New Kids on the Block

**New Kids on the Block** on yhdysvaltalainen poikabändi Bostonista, Massachusettsista. Yhtyeeseen kuuluvat veljekset Jordan ja Jonathan Knight, Joey McIntyre, Donnie Wahlberg sekä Danny Wood. New Kids on the Block menestyi hyvin 1980-luvun loppupuolella ja 1990-luvun alussa, ja se on myynyt maailmanlaajuisesti yli 80 miljoonaa levyä, sekä oheistuotteita 400 miljoonalla dollarilla. Yhtye voitti kaksi American Music Awards -palkintoa 1990-luvulla kategorioissa ”Suosituin pop- / rockyhtye, duo tai ryhmä” sekä ”Suosituin pop- / rockalbumi”. Yhtye hajosi vuonna 1994, minkä jälkeen sitä yritettiin useasti saada takaisin yhteen, menestyksettä.

Vuonna 2007 yhtye yhdistyi uudelleen salaa ja levytti CD:n, minkä jälkeen albumi julkaistiin ja yhtye lähti kiertueelle vuonna 2008. Kyseinen albumi, *The Block*, julkaistiin 2. syyskuuta 2008. Yhtye oli kiertueella Backstreet Boysin kanssa 2011–2012 yhteisnimellä NKOTBSB. Tämä yhteistyöbändi esiintyi ensimmäisen kerran yhdessä 21. marraskuuta 2010 ABC-kanavan American Music Awards -gaalassa ja uudestaan ABC:n Dick Clark / Ryan Seacrest Show -ohjelmassa vuoden 2011 uudenvuoden aattona. Vuonna 2011 julkaistu albumi *NKOTBSB* nousi Billboard 200 -albumilistalla seitsemänneksi.

Yhtye sai Hollywood Walk of Fame -tähden 9. lokakuuta 2014

Yhtyeen perustaja ja taustavaikuttaja oli tuottaja Maurice Starr.

Kotimaassaan yhtyeen suosio perustui erityisesti levyyn *[[Hangin’ Tough]]*, mutta Suomessa New Kids -mania liittyi enemmän myöhempään *[[Step by Step (New Kids on the Blockin albumi)|Step by Step]]* -albumiin. Yhtye esiintyi myös Suomessa, Lahden mäkimontussa, vuonna 1991.

Donnie Wahlbergin pikkuveli,
myöhemmin myös Marky Markina tunnettu Mark Wahlberg kuului yhtyeen alkuperäiseen kokoonpanoon, mutta erosi siitä kolmen kuukauden jälkeen, jolloin hänen tilalleen tuli Joey McIntyre.

Yhtye on myös tehnyt The Pussycat Dolls -yhtyeen kanssa kappaleen ”Lights, Camera, Action”.

## Albumit
* ''New Kids on the Block'' (1986)
* ''Hangin’ Tough'' (1988)
* ''Merry, Merry Christmas'' (1989)
* ''Step by Step'' (1990)
* ''No More Games: The Remix Album'' (1991)
* ''Face the Music'' (1994)
* ''Greatest Hits'' (1999)
* ''Super Hits'' (2001)
* ''The Block'' (2008)
* ''10'' (2013)

## Lähteet

## Aiheesta muualla

*New Kids on the Blockin virallinen kotisivu
*Ylen Elävä arkisto: New Kids on the Block
Korona radiata

**Korona radiata** ympäröi hedelmöittymättömän munasolun pinnalla olevaa zona pellucidaa ja se koostuu kahdesta tai kolmesta kerroksesta follikulaarisoluja. Follikulaarisolut kiinnittyvät zona pellucidaan ja niiden tärkein tehtävä on ylläpitää munasolun tärkeiden proteiinien saantia. Follikulaarisolut muodostuvat ovulaation aikana, mutta katoavat hedelmöittymisen jälkeen.
Ohjaamo

**Ohjaamo** on huone tai tila, josta ohjataan kulkuvälinettä tai jotain muuta konetta esimerkiksi tehtaassa. Ohjaamossa ovat kulkuvälineen tai koneen ohjauslaitteet sekä mittaristo. Mittaristo antaa informaatiota kulkuvälineen tai koneen tilasta ja ohjauslaitteilla ohjataan niitä, jotta haluttu tila säilytetään tai haluttuun tilaan päästään.

Auton ohjaamosta löytyvät kaikki perinteiset auton hallintalaitteet, kuten ohjauspyörä, polkimet, vaihdekeppi ja mittarit.

Lentokoneen ohjaamossa on ohjaussauvan lisäksi iso taulu, josta löytyvät kaikki navigointiin tarvittavat instrumentit, moottoreiden valvontaan tarvittavat mittarit ja katkaisimet. Lentokoneen ohjaamossa istuu yleensä kaksi ihmistä, kapteeni ja perämies.

## Aiheesta muualla

## Katso myös
* Turvaohjaamo
Kulkuväline

**Kulkuväline** tai **kulkuneuvo** on paikasta toiseen kulkemiseen tarkoitettu laite. Se kuljettaa matkustajia, tavaroita tai molempia. Kulkuvälineitä ovat muun muassa polkupyörät, rullaluistimet, moottoripyörät, autot, veneet, laivat, lentokoneet, helikopterit, junat ja raitiovaunut. Kulkuvälineillä tapahtuvaa liikkumista kutsutaan liikenteeksi.

## Luokittelu
Kulkuvälineet jaotellaan vesikulkuneuvoihin, ilma-aluksiin, avaruusaluksiin sekä maakulkuneuvoihin. Vedessä kulkevat erotellaan edelleen veden pinnalla ja veden alla kulkeviin. Ilma-alukset jaetaan ilmaa raskaampiin ja ilmaa kevyempiin kulkuneuvoihin. Maalla kulkevat kulkuneuvot jaotellaan kiskoilla kulkeviin sekä muihin eli ajoneuvoihin.

### Maakulkuneuvot
*Ajoneuvot
**polkupyörä
**rullaluistimet
**rullalauta
**potkulauta
**moottoripyörä
**mopo
**skootteri
**auto
*Kiskoilla kulkevat
**juna
**raitiovaunu
**metro
### [[Vesikulkuneuvo]]t
*Veden pinnalla kulkevat
**vene
**lossi
**laiva
**ilmatyynyalus
**maaefektialus
*Veden alla kulkevat
**sukellusvene
### [[Ilma-alus|Ilma-alukset]]
*Ilmaa raskaammat
**lentokone
**helikopteri
**autogiro
*Ilmaa kevyemmät
**kuumailmapallo
**ilmalaiva
### [[Avaruusalus|Avaruusalukset]]
*Varsinaiset alukset
**avaruusraketti
**avaruussukkula
**avaruusluotain
*Laukaisuvälineet
**kantoraketti

Kulkuvälineet jaotellaan myös moottorikäyttöisiin ja moottorittomiin. Moottorittomat kulkuvälineet voivat kulkea esimerkiksi lihasvoimalla tai purjein ja niitä koskeva lainsäädäntö on usein vapaampaa kuin moottoroituja kulkuvälineitä koskeva. Lisäksi kulkuneuvoja voidaan jaotella sen mukaan, kuljettavatko ne matkustajia vai tavaroita.
Luettelo Kanadan sadasta suurimmasta kaupungista

Tämä on **luettelo [[Kanada]]n 100 suurimmasta kaupungista tai kunnasta väkiluvun mukaan**. Tiedot pohjautuvat vuoden 2011 väestönlaskentaan.

Tässä luettelossa kaupungin väkilukuun lasketaan vain sen rajojen sisällä asuvat ihmiset. Jotkin kaupungit muodostavat kuitenkin metropolialueita, joihin kuuluu myös kaupungin ympärillä olevia pienempiä kaupunkeja tai kuntia.

## Katso myös
*Luettelo Kanadan kaupungeista

## Lähteet
Zona pellucida

**Zona pellucida** eli *munasolun ketto* on munasolun solukalvoa ympäröivä glykoproteiinikerros. Zona pellucida on välttämätön munasolun hedelmöittymiselle. Vaikka zona pellucida vaikuttaa erottavan munasolun ja zona pellucidan ulkopuoliset follikulaarisolut toisistaan, todellisuudessa follikulaarisolut ovat kiinnittyneet munasoluun zona pellucidan läpi kulkevilla ulokkeilla. Munasolun hedelmöittyessä siittiöt kiinnittyvät ensin zona pellucidan ulkopinnalle. Kiinnittymiskohteena on eräs zona pellucidan rakenneosana toimivista glykoproteiineista (ZP3). Kiinnittyminen saa aikaan siittiössä tapahtuvan akrosomireaktion, joka puolestaan mahdollistaa siittiön tunkeutumisen zona pellucidan läpi. Ihmisillä zona pellucida surkastuu viiden vuorokauden kuluttua hedelmöittymisestä ja korvautuu trofoblastisilla soluilla.

## Lähteet
Keskinäisinduktanssi

**Keskinäisinduktanssi** (tunnus *M*) on sähkömagnetiikassa suure, joka mittaa kahden johtimen, esimerkiksi kahden johdon tai kelan, välisen magneettisen vuorovaikutuksen voimakkuutta.  Keskinäisinduktion vaikutuksesta toisessa johtimessa kulkevan virran muutoksen aiheuttama magneettikentän muutos indusoi toiseen johtimeen sähkömotorisen voiman. Keskinäisinduktanssin yksikkö on henry.

## Lähekkäin olevat kelat

Jos kaksi kelaa: kela A ( N_A kierrosta) ja kela B ( N_B kierrosta) ovat lähellä toisiaan ja keloissa kulkevat virrat ovat I_A ja I_B, voidaan keskinäisinduktanssi laskea yhtälöllä 

:M=\frac{N_B\Phi_B}{I_A}=\frac{N_A\Phi_A}{I_B},

missä  \Phi_A on kelan B läpi kulkevan virran I_B synnyttämä magneettivuo  kelan A yksittäisen kierroksen läpi. Vastaavasti  \Phi_B on kelan A aiheuttama magneettivuo, joka läpäisee kelan B yksittäisen kierroksen. Keskinäisinduktanssi riippuu vain kelojen rakenteesta ja geometriasta. Kelojen toisiinsa indusoimat jännitteet virran muutoksen suhteen voidaan laskea yhtälöistä  

:U_B = -M\frac{dI_A}{dt},

:U_A = -M\frac{dI_B}{dt},

Missä siis  U_A on kelan B kelaan A aiheuttama jännite ja  U_B on kelan A kelaan B aiheuttama jännite.

## Katso myös
*Induktiivinen kytkeytyminen
*Itseinduntanssi eli induktanssi
*Muuntaja

## Lähteet

## Kirjallisuutta
*
Amiraali (täsmennyssivu)

**Amiraali** tarkoittaa seuraavia asioita:
* amiraali, sotilasarvo
* amiraali (*Vanessa atalanta*), perhoslaji
* Amiraali, olutmerkki
* Amiraali, venäläinen elokuva vuodelta 2008.
* Amiraali, lautta
Lakki

**Lakki** voi tarkoittaa seuraavia asioita:

* päähine yleensä
** lippalakki, lipallinen päähine
** teekkarilakki, tekniikan ylioppilaan päähine
** ylioppilaslakki, ylioppilaan päähine
* upseerinlakki, upseerin päähine
* lakki, sienen osa
* Lakkí, kaupunki Léroksen saarella Kreikassa.
Alfredo Hernandez

**Alfredo Hernandez** on yhdysvaltalainen rumpali, joka on soittanut muun muassa yhtyeissä Kyuss ja Queens of the Stone Age. Hän soitti myös vähän aikaa Chessä.

Hän liittyi Kyussin riveihin vuoden 1994 lopulla, korvaamalla Brant Bjorkin yhtyeen kiertueen aikana. Hän pääsi soittamaan ainoastaan Kyussin viimeisellä albumilla *...And The Circus Leaves Town*. Herdandez soitti myös Queens Of The Stone Agen debyyttialbumilla *Queens Of The Stone Age*, joka julkaistiin vuonna 1998.
Lippalakki

**Lippalakki** on päähine, jossa on edessä lippa. Sen tarkoituksena on suojata silmiä auringonvalolta. Suomessa nimitystä "lippalakki" käytetään useista erilaisista päähineistä. 

## Baseball-lakki
Baseball-lakki, jota kutsutaan usein lippikseksi, on kehittynyt baseball-pelaajien käyttämästä lakista. Siinä on pyöreä kupu ja jäykkä, usein kaareva, lippa. Edessä on yleensä joko kirjailtu tai painettu kuvio. Alun perin se oli jonkin baseball-joukkueen logo; nykyään se on usein myös lakin valmistajan tunnus, tai jonkin yrityksen tai yhteisön mainos. Lippikset ovat ensisijaisesti kesäpäähineitä, ja valmistettu ohuesta, kovitetusta tai pehmeästä kankaasta, tai verkosta. Useimpien baseball-lakkien kokoa voi säätää lakin takapuolelta.

## Flat cap
Flat cap eli lätsä on litteä, lyhytlippaisempi ja hattumaisempi päähine. Se on kehittynyt Isossa-Britanniassa vanhoista villakankaisista myssyistä. Koska valtio halusi lisätä villan kotimaista käyttöä, villakankaiset hatut määrättiin 1571 pakollisiksi sunnuntaina ja juhlapyhinä muille kuin yläluokalle. 1800-luvulla se oli tyypillinen työväen päähine, mutta yläluokkakin käytti sitä maaseudulla mm. metsästäessään. Tämän seurauksena nykyään flat capilla ei ole Britanniassa selvää luokka-assosiaatiota. Villakankaasta, esim. tweedistä tehdyt versiot ovat yhä yleisiä, mutta kesäkäyttöön tehdään kevyempiä lakkeja puuvilla- ja pellavakankaasta tai näiden sekoituksesta.

## Kipparilakki
Kipparilakkina tunnettu päähine polveutuu kalastajien ja merimiesten käyttöön 1800-luvulla tehdyistä. Ne muistuttavat muodoltaan ylioppilaslakkia, ovat perinteisesti väriltään tummia ja materiaaliltaan lämmintä, hengittävää ja kosteutta hylkivää villahuopaa. Suomessa ja Ruotsissa kipparilakeissa on yleensä punottu koristenauha lipan yläpuolella ja mahdollisesti koristeltu lippa.


Von_Dutch_Cap.JPG | Von Dutchin valmistama lippalakki
Flat-cap.jpg | Kalanruotokuvioinen flat cap -tyyppinen lippalakki
Prinz-Heinrich-Muetze.jpg | Saksalainen kipparilakki
Chinchan kuningaskunta

**Chinchan kuningaskunta** (**Ica-Chincha-kulttuuri**) oli esikolumbiaaninen valtakunta nykyisen Perun alueella. Se hallitsi Chinchan jokilaaksoa noin vuosina 1300–1450.

Valtakunta sijaitsi Chinchan laaksossa nykyisen Perun alueella runsaat 200 kilometriä Limasta etelään. Laakso on matala mutta joen suulla hyvin leveä, ja sen maaperä on eteläisen Perun rannikkolaaksojen hedelmällisintä. La Centinelan arkeologinen kohde lienee ollut pääkaupunki.

Chinchan laaksossa on ollut asutusta tuhansien vuosien ajan. Chincha-valtakuntaa edeltäneellä ajalla laaksossa vallitsivat Paracasin ja Nascan kulttuurit. Chincha-valtakunta sai koko jokilaakson hallintaansa vuoteen 1300 mennessä, ja alueen väkiluku kasvoi. Inkat liittivät sen valtakuntaansa noin vuonna 1450. Suhde oli ilmeisesti rauhanomainen, ja chinchojen hallitsija matkusti inkakeisari Atahualpan seurassa, kun tämä jäi espanjalaisten vangiksi Cajamarcassa vuonna 1532. Siirtomaa-ajalla väkiluku laski ja alkuperäiskansojen asutuskeskukset autioituivat.

Väestö jakautui maanviljelijöihin, kalastajiin ja kauppiaisiin. Veneisiin perustuvan valtamerikaupan ansiosta Chinchalla oli siirtomaa-ajan alkuun saakka käytännössä monopoli rannikon kaukokaupassa. Andien ylänköalueelta tuotuja metalleja vaihdettiin Ecuadorin rannikolta kerättyihin *[[Spondylus]]*-simpukan kuoriin, joita pidettiin suuressa arvossa. Humboldtin merivirta pitää Perun rannikon viileänä, ja *Spondylus* menestyy alueella vain El Niño lämpimien ja kosteiden kausien aikaan. *Spondyluksen* ilmeisesti uskottiin tuovan mukanaan sateita, mikä selittää sen uskonnollisen merkityksen.

Maatalous perustui keinokasteluun. Sisämaan jokilaaksosta on löydetty useita viljelijöiden asutuskeskuksia. Inkojen kirjanpidon mukaan Chinchan alueella oli  miespuolista veronmaksajaa:  maanviljelijää,  kalastajaa ja  kauppiasta.

## Lähteet
* 
* 
* 

### Viitteet
Nick Oliveri

**Nick Oliveri** (s. 21. marraskuuta 1971) on yhdysvaltalainen muusikko Palm Desertistä, Kaliforniasta. Hän oli tunnetun Kyuss-yhtyeen basisti. Parhaiten tunnetuksi hän tuli Queens of the Stone Agen basistina. Hän oli myös mukana The Desert Sessionsissa. Oliveri lauloi muun muassa QOTSA:n kappaleissa *Autopilot*, *Six Shooter* ja *Gonna Leave You*, joissa hänen laulutaitonsa näkyi erityisen hyvin.

Oliveri liittyi Queens of the Stone Ageen vuonna 1998 pian Queens of the Stone Agen esikoislevyn nauhoitusten jälkeen. Oliverin puhelinviesti Joshua Hommelle, jossa hän ilmoittaa tälle liittyvänsä Queens of the Stone Ageen, kuullaan ensialbumin viimeisessä kappaleessa "I Was A Teenage Hand Model". Oliveri soitti bassoa ja lauloi joissakin kappaleissa seuraavalla kahdella Queens of the Stone Agen studioalbumilla. Oliveri ja Homme soittivat myös molemmat Masters of Realityn albumeilla *Deep In The Hole* (2001) ja live-albumilla *Flak'n Flight* (2003). Oliveri soitti vielä seuraavalla epävirallisella mini-cd:llä *Stone Age Complications*, joka sisälsi cover-kappaleita ja harvinaisuuksia. Mini-cd ei kuitenkaan ollut Queens of the Stone Agen itsensä julkaisema, vaan yhtyeen levy-yhtiön Interscope Recordsin julkaisema. Nick erosi QOTSA:sta vuonna 2004 hänen ja Josh Hommen riidan vuoksi. Josh Homme ei pitänyt Nick Oliverin jatkuvasta huonosta käytöksestä.

Oliveri oli tunnettu siitä, että hän usein soitti keikoilla ilman paitaa ja joskus jopa alastomana. Hänet jopa pidätettiin keikan jälkeen QOTSA:n soittaessa Rio de Janeirossa, sillä hän esiintyi alasti.

Nick oli vierailevana laulajana Turbonegron albumilla *Party Animals*.

Kesäkuussa 2006 Oliveri viimeisteli uuden Mondo Generator -albumin *Dead Planet (Sonic Slow Motion Trails)* Los Angelesissa, Kaliforniassa Dave Grohlin studiolla. Albumi nauhoitettiin Ben Perrierin ja Ben Thomasin kanssa. Albumi julkaistiin vuoden 2006 lopulla Isossa-Britanniassa ja hieman myöhemmin Yhdysvalloissa ja Euroopassa.

## Osittainen diskografia

*Kyuss – Wretch (1991, Chameleon)
*Kyuss – Blues For The Red Sun (1992, Chameleon)
*The Dwarves – Young And Good Looking (1997, Epitaph)
*Queens of the Stone Age – Rated R (2000, Interscope)
*Mondo Generator – Cocaine Rodeo (2000, Southern Lord)
*Masters of Reality – Deep In The Hole (2001, Brownhouse)
*The Dwarves – How To Win Friends And Influence People (2001, Greedy)
*Queens of the Stone Age – Songs For The Deaf (2002, Interscope)
*Mondo Generator – A Drug Problem That Never Existed (2003, Ipecac)
*Mark Lanegan Band – Bubblegum (2004, Beggar's Banquet)
*Mondo Generator – III The EP (2004, Tornado)
*Nick Oliveri – Demolition Day (2005, Tornado)

## Aiheesta muualla
*Mondo Generatorin virallinen sivu
*Queens Of The Stone Agen virallinen sivu
*Kyussin ja Queens Of The Stone Agen epävirallinen fanisivu
*Queens Of The Stone Agen epävirallinen fanisivu
Aivokudos

**Aivokudos**  isoaivoissa ja pikkuaivoissa koostuu hermosoluista eli neuroneista sekä niitä ympäröivistä hermotukisoluista, jotka ovat järjestäytyneet tietyllä tavalla. Sen sijaan aivorungossa solut eivät ole järjestäytyneet yhtä selkeiksi alueiksi.

Isoaivokuori koostuu pääasiassa **[[harmaa aine|harmaasta aineesta]]**, joka sisältää lähinnä hermosolujen soomaosia ja tuojahaarakkeita (dendriittejä). Lisäksi harmaassa aineessa on hermosoluja huoltavia gliasoluja. Isoaivokuoren lisäksi harmaata ainetta esiintyy pieninä saarekkeina, **tumakkeina**, syvemmälläkin aivoissa sekä selkäytimen pylväissä. Aivorungon alueella harmaa aine muodostaa tumakkeita yhtenäisemmän aivoverkoston. Harmaassa aineessa on runsas hiussuonitus.

**Valkea aine** muodostaa aivojen sisemmän loppuosan. Se koostuu pääosin hermoimpulsseja soomaosista muualle hermostoon kuljettavista hermosolujen aksoneista ja niitä ympäröivistä gliasoluista sekä verisuonista. Valkean värinsä kudos saa aksoneita ympäröivien myeliinituppien rasva-aineesta, myeliinistä. Valkeaa ainetta on myös selkäytimen reunaosissa.

Aivoja ja selkäydintä ympäröivät lisäksi sidekudoksesta koostuvat aivokalvot.
Arthur

**Arthur** voi tarkoittaa seuraavia:

* Kuningas Arthur, myyttinen kelttiläinen kuningas
* Arthur, englannin- ja saksankielisissä maissa yleinen miehen etunimi
* *[[Arthur (Or the Decline and Fall of the British Empire)]]*, The Kinks -yhtyeen konseptialbumi vuodelta 1969
* Hotel Arthur, hotelli Helsingissä
* Hurrikaani Arthur, Atlantilla heinäkuussa 2014 raivonnut hirmumyrsky
* ARTHUR (tutka), ruotsalainen vastatykistötutka
* 2597 Arthur, päävyöhykkeen asteroidi
* Arthur, sukunimenä:
** Beatrice Arthur (1922–2009), yhdysvaltalainen näyttelijä, koomikko ja laulaja
** Chester A. Arthur (1829–1886), Yhdysvaltojen presidentti 1881–1885
** Chloe Arthur (s. 1995), skotlantilainen jalkapalloilija
** Jean Arthur (1900–1991), yhdysvaltalainen näyttelijä
** Jude Arthur (s. 1999), ghanalainen jalkapalloilija
** Kay Arthur (1933–2025), yhdysvaltalainen kristillinen kirjailija, raamatunopettaja ja järjestöjohtaja
** Madeleine Arthur (s. 1997), yhdysvaltalais-kanadalainen näyttelijä
** Owen Arthur (1949–2020), Barbadoksen pääministeri 1994–2008
** Robert Arthur (1909–1969), yhdysvaltalainen kirjailija
** Ruth M. Arthur (1905–1979), skotlantilainen opettaja ja kirjailija
** William C. Arthur (1830–1886), brittiläinen meriupseeri, jonka mukaan sai nimensä Port Arthurin laivastotukikohta Kiinassa 

## Elokuvat
**[[Arthur (vuoden 1981 elokuva)|Arthur]]*, vuoden 1981 elokuva
***[[Arthur puilla paljailla]]*, vuoden 1988 elokuva
***[[Arthur (vuoden 2011 elokuva)|Arthur]]*, vuoden 2011 elokuva; uudelleenfilmatisointi vuoden 1981 elokuvasta
**[[Kuningas Arthur (elokuva)|Kuningas Arthur]]*, vuoden 2004 elokuva
**[[Arthur ja minimoit]]*, vuoden 2006 animaatioelokuva
***[[Arthur ja Maltazard]]*, vuoden 2009 animaatioelokuva
***[[Arthur ja kaksi maailmaa]]*, vuoden 2010 animaatioelokuva
**[[Artturi Joulu – joulupukin poika]]* (*Arthur Christmas*), vuoden 2011 animaatioelokuva

## Katso myös

* Port Arthur
Hannes Alfvén

**Hannes Olof Gösta Alfvén** (30. toukokuuta 1908 Norrköping – 2. huhtikuuta 1995 Djursholm) oli ruotsalainen plasmafyysikko. Hän sai Nobelin fysiikanpalkinnon vuonna 1970 magnetohydrodynamiikan teorian kehittämisestä.

Alfvén väitteli tohtoriksi Uppsalan yliopistossa vuonna 1934. Vuonna 1940 hänestä tuli Tukholman Kuninkaallisen teknillisen korkeakoulun teoreettisen sähkötekniikan professori, vuonna 1946 elektroniikan professori ja vuonna 1963 plasmafysiikan professori.

Alfvén keksi vuonna 1947, että Maan magnetosfäärin plasmassa etenee aaltoja, jotka on nimetty hänen mukaansa Alfvénin aalloiksi.

Kuninkaallisen teknillisen korkeakoulun Alfvénlaboratoriet on nimetty hänen mukaansa, samoin asteroidi 1778 Alfvén.

Hän sai Nobelin fysiikanpalkinnon vuonna 1970 plasmafysiikan tutkimuksista.

## Lähteet
Nordstrand

**Nordstrand** (friisin kielellä *Noordströön*) on Pohjanmeren rannikolla, Pohjois-Saksassa sijaitseva entinen Pohjoisfriiseinsaariin kuulunut saari. Saaren ja mantereen väliin on rakennettu patoja, joiden väli on kuivattiin vuonna 1987 suurelta osin polderiksi ja saari on näin ollen nykyisin niemimaa.

Saarella on kaksi kuntaa, Nordstrand ja Elisabeth-Sophien-Koog.

## Historiaa
Niemimaan pinta-ala on noin 50 neliökilometriä ja asukasluku noin 2&nbsp;200. Aiemmin Nordstrand on ollut osa isompaa saarta, joka kuitenkin jakaantui pienempiin osiin myrskyvuoksen aikana vuonna 1634. Vuonna 1936 se yhdistettiin mantereeseen pengertiellä.

## Aiheesta muualla
* Nordstrandin matkailusivusto
Chachapoyas-intiaanit

**Chachapoyas**-intiaanit elivät pohjoisen Perun vuoristossa ennen inkoja ja inkojen aikoihin. Chachapoyilta on jäänyt kaupunkeja, joita on löydetty espanjalaisvalloitusten jälkeen. 

## Historiaa
Chachapoyas-intiaaneista on olemassa vain vähän arkeologisia todisteita, koska haudanryöstäjät ovat vieneet mennessään suuren osan muumiosta. Chachapoyas-intiaanien alue on ollut asutettuna vuodesta 200 jaa., ja chachapoyien kulttuurin oletetaan kehittyneen noin vuoden 800 jaa. tienoilla. Suurimpia löydettyjä asutuskeskuksia ovat Gran Pajaten ja Kuélap. 

Noin 3 kilometriä korkean Kuélapin kalliotasanteilta on löydetty satoja hautoja. Kuélapin linnoitus on chachapoyien rakentama. Etelä-Amerikan suurin linnoitus osoittaa, että chachapoyat olivat taitavia insinöörejä. Linnoituksen neljä sisääntuloaukkoa on suunniteltu niin kapeaksi että niistä mahtui vain yksi ihminen kerrallaan, mikä helpotti linnoituksen vartioimista. Linnoitukset ovat saattaneet syntyä puolustustarpeisiin huari-heimoja vastaan.

Suurin chachapoyas-intiaanien museo on Leymebamban museo. Se sai alkunsa yhdestä suurimmasta chachapoyas-intiaanilöydöstä Laguna de los condoresissa. Löytö tehtiin vuonna 1996. Eräästä lähes luoksepääsemättömästä luolasta kallion jyrkänteeltä löydettiin 219 koskematonta palsamoitua muumiota. Ei tiedetä, miksi ruumiit olivat palsamoituja, sillä Kuélapissa niitä ei ollut palsamoitu. Radiohiiliajoituksen mukaan muumiot ovat peräisin inkavalloituksen jälkeiseltä ajalta. Niiden muumiointitapa on chachapoyas-intiaanien ja inkojen muumiointitavan välimuoto.

Vuonna 1475 inkojen päällikkö Túpac Inca Yupanqui löi chachapoyat vuodessa suuren ylivoiman ansiosta. Useat inkojen  eri aikoina valloittamat alueet alistuivat ylivoiman edessä. Chachapoyat sen sijaan taistelivat miltei viimeiseen mieheen, sillä he eivät olleet tottuneet johtajiin tai kuninkaisiin omassa demokratiassaan. Estääkseen kapinoinnin inkat karkottivat kaikki nuoret sotilaat, vaikkakin kapinointia tapahtui vielä vuosia.

Lähes ainoat kirjalliset todisteet ovat espanjalaisvalloittajien aikaisissa kirjoissa.

## Lähteet
1. JIM D HISTORIA: Intiaanien salaisuuksia.

## Aiheesta muualla
Amfiktyoniliitto

**Amfiktyoniliitto** () oli antiikin Kreikassa uskonnollinen järjestö, jonka tehtävä oli tukea jotain tärkeää kulttipaikkaa tai temppeliä. Tärkein ja tunnetuin näistä oli Delfoin oraakkelia varten perustettu amfiktyoniliitto. Liiton jäsenten kokous pystyi tuomitsemaan rangaistuksia liiton sääntöjä rikkoneita kohtaan. Rangaistukset saattoivat vaihdella aina sakoista pyhään sotaan. 

Liiton nimi juontuu myyttisestä Amfiktyonista. Tradition mukaan Delfoin amfiktyoniliitto, jonka tehtävänä oli suojella ja ylläpitää Apollonin temppeliä Delfoissa ja Demeterin temppeliä Anthelessa Thermopylain lähellä, olisi ollut Amfiktyonin perustama. Liiton kaksitoista jäsentä kokoontuivat Thermopylaissa keväisin ja Delfoissa syksyisin. Delfoin amfiktyoniliitto perustettiin tradition mukaan noin vuonna 1100 eaa. Kahdentoista perustajajäsenen joukossa olivat muun muassa boiotialaiset (Thebasta), doorilaiset (Spartasta), joonialaiset (Ateenasta), lokrislaiset, fokislaiset, pytholaiset (Delfoista) ja thessalialaiset. 

## Katso myös
* Kolmas pyhä sota

## Lähteet
Chachapoyas

**Chachapoyas** on Amazonasin alueen pääkaupunki Perun pohjoisosassa. Vuoden 2017 väestönlaskennassa kaupungissa oli 32&nbsp;026 asukasta.

Kaupungin rakennuskannassa näkyy selvästi espanjalaisten siirtomaa-ajan vaikutteet, ja kaupunkia on kutsuttu "parvekkeiden kaupungiksi".  Sen nähtävyyksiin kuuluvat tummavetinen Rakastavaisten lähde (*Pozo de Yanayacu*) ja suuri orkideatarha kaupungin laitamilla.

## Lähteet

## Aiheesta muualla
Kinnarodden

**Kinnarodden** on Pohjois-Norjan Finnmarkin läänissä, Nordkinnin niemimaan pohjoiskärjessä sijaitseva 234 metriä korkea kallioniemi. Se on Euroopan mantereen pohjoisin kohta (71° 08′ 02″ pohjoista leveyttä). 

Kinnarodden sijaitsee Gamvikin ja Lebesbyn kuntien rajalla. Se on varsin vaikeapääsyinen. Niemelle vie Gamvikin Mehamnin taajamasta 23 kilometriä pitkä hyvin viitteellisesti viitoitettu vaellusreitti, joka on vaikeakulkuinen ja vaativa. Huonon sään yllättäessä reitti on lähes kulkukelvoton. Sinne järjestetään myös veneretkiä.

## Aiheesta muualla
*Top of Europe - Kinnarodden . Gamvikin kunnan sivu vaellusreitistä. 
*Vaellusreitin kartta